b'\n_START_ARTICLE_\nNicolai Jonge\n_START_SECTION_\nUddannelse og embeder\n_START_PARAGRAPH_\nNicolai Jonge blev f\xc3\xb8dt i K\xc3\xb8benhavn. Sl\xc3\xa6gten stammede fra Amsterdam og havde derefter v\xc3\xa6ret bosiddende i Sk\xc3\xa5ne. Hans fader, Peder Nielsen, var revisor i Rentekammeret og skibsm\xc3\xa5ler ved B\xc3\xb8rsen; moderen hed Anna Sophie f\xc3\xb8dt Einhaus. Han blev student fra K\xc3\xb8benhavns Skole 1745 og tog 2 \xc3\xa5r efter attestats. 1754 blev han kateket ved Holmens Kirke, og var samtidig en meget benyttet teologisk manudukt\xc3\xb8r, foruden at han dimitterede til examen artium. Han pr\xc3\xa6steviedes f\xc3\xb8rst 1762, da han var kaldet til sognepr\xc3\xa6st i Allerslev Sogn ved Pr\xc3\xa6st\xc3\xb8, i hvilket embede han d\xc3\xb8de. \xc3\x85ret efter, at han var blevet pr\xc3\xa6st, \xc3\xa6gtede han i K\xc3\xb8benhavn Geske Fischer, datter af en konsumtionsskriver.\n_START_SECTION_\nForfattervirksomhed\n_START_PARAGRAPH_\nJonge var en meget frugtbar forfatter og dyrkede s\xc3\xa6rlig geografien. De fattige k\xc3\xa5r, hvori han levede, n\xc3\xb8dsagede ham til at s\xc3\xb8ge for\xc3\xb8get fortjeneste ved pennen. En r\xc3\xa6kke skoleb\xc3\xb8ger udgik fra hans h\xc3\xa5nd. S\xc3\xa5ledes allerede 1753 en overs\xc3\xa6ttelse af en tysk skolegeografi; \xc3\xa5ret efter leverede han et latinsk kompendium af geografien, senere forbedret og for\xc3\xb8get med landkort. S\xc3\xa5 f\xc3\xb8lger en skoleudgave af Ph\xc3\xa6drus (en romersk fabeldigter), og for studerende en bibelhistorie p\xc3\xa5 latin (Collegium biblicum, 1760), affattet i sp\xc3\xb8rgsm\xc3\xa5l og svar og med rige litteraturhenvisninger._NEWLINE_Ludvig Holbergs Synopsis histori\xc3\xa6 universalis bearbejdede han p\xc3\xa5 dansk, og udvidede og fortsatte den betydelig (1757). Til forbillede for sin bearbejdelse har han taget en engelsk udgave af dr. Granville Sharpe i London. Men kunne der v\xc3\xa6re mening i at bruge Holbergs navn ved denne l\xc3\xa6rebog i historien, var det utilb\xc3\xb8rligt, n\xc3\xa5r Jonge tillod sig at bruge samme navn p\xc3\xa5 en udf\xc3\xb8rlig geografi, som han p\xc3\xa5begyndte 1759; det var kun et lokkemiddel for at skaffe skriftet afs\xc3\xa6tning. Jonge undlod derfor heller ikke at g\xc3\xb8re undskyldning derfor i fortalen; men "flere l\xc3\xa6rde M\xc3\xa6nd" havde udtalt sig for, at det nok kunne g\xc3\xa5 an. Den s\xc3\xa5ledes "med falsk Skilt" \xe2\x80\x93 som Rasmus Nyerup sagde \xe2\x80\x93 udsendte Holbergs Geografi var et meget stort anlagt arbejde, der i \xc3\xa5renes l\xc3\xb8b n\xc3\xa5ede 7 st\xc3\xa6rke kvartbind; det sidste (1791), der udkom efter Jonges d\xc3\xb8d, var ikke udarbejdet af Jonge, men af Niels Prahl, og omfattede de fremmede verdensdele. De bedste og nyeste hj\xc3\xa6lpemidler blev benyttede, og arbejdet vidnede om sin forfatters alvorlige flid og bel\xc3\xa6sthed. Men han havde overordentlige \xc3\xb8konomiske genvordigheder for at f\xc3\xa5 udgivelsen fremmet, og dette var s\xc3\xa5 meget uheldigere, som der var pr\xc3\xa6nummereret af en m\xc3\xa6ngde subskribenter. 5. bind udg\xc3\xb8r Danmarks korografiske Beskrivelse og 6. bind en lignende beskrivelse over Norge og de nordiske bilande._NEWLINE_Senere udgav han en udf\xc3\xb8rlig beskrivelse af K\xc3\xb8benhavn (Kj\xc3\xb8benhavns Beskrivelse, 1783), som var beregnet p\xc3\xa5 2 dele; men han n\xc3\xa5ede kun at f\xc3\xa5 trykt 1. del. Etatsr\xc3\xa5d Erik Torm, som var politi- og borgmester i K\xc3\xb8benhavn, som var den, der opfordrede ham til udarbejdelsen, stod ham bi med sine egne rige samlinger og skaffede ham adgang til arkiverne. Det var et grundigt arbejde, der ved sit betydelige stof endnu har v\xc3\xa6rd. 2. del, som forel\xc3\xa5 fuldst\xc3\xa6ndig udarbejdet, blev udgivet 1945._NEWLINE_Blandt Jonges skrifter kan endvidere n\xc3\xa6vnes 3 homiletiske hj\xc3\xa6lpemidler, indeholdende dispositioner til pr\xc3\xa6dikener over S\xc3\xb8ndagsevangelierne samt til brude- og ligtaler, foruden nogle mindre arbejder af personalhistorisk art. Jonge frembyder i det hele taget billedet af en flittig og dygtig pr\xc3\xa6stemand, som dog hele sit liv igennem m\xc3\xa5tte k\xc3\xa6mpe med tunge n\xc3\xa6ringssorger.'